РЕПУБЛИКА СРБИЈА

НАРОДНА СКУПШТИНА

Одбор за здравље и породицу

11. децембар 2012. године

Б е о г р а д

ПРЕДСЕДНИК НАРОДНЕ СКУПШТИНЕ

На основу члана 157. став 6. и члана 161. став 1. Пословника Народне Скупштине (''Службени гласник РС'', број 20/12 - пречишћен текст), Одбор за здравље и породицу подноси на Предлог закона о изменама и допунама Закона о здравственом осигурању следећи амандман:

АМАНДМАН

У Предлогу закона о изменама и допунама Закона о здравственом осигурању, изнад члана 1. додаје се нови члан 1. који гласи:

'' члан 1.

у Закону о здравственом осигурању (’’Службени гласник РС’’, бр.107/05, 109/05- исправка, 57/11), у члану 17. став 1. тачка 23) мења се и гласи:

'23) лица која примају пензију или инвалиднину искључиво од иностраног носиоца осигурања и која имају пребивалиште или боравиште, односно стално настањење или привремени боравак у Републици у складу са законом, односно ако са државом од које примају пензију или инвалиднину не постоји билатерални споразум о социјалном осигурању или је билатералним споразумом другачије одређено, односно ако код тих лица постоје одређене правне сметње због којих не могу да остваре здравствено осигурање применом билатералног споразума и то само ради остваривања права из здравственог осигурања на територији Републике;'.''

О б р а з л о ж е њ е

Амандманом се даје могућност ширег укључивања одређених категорија лица у систем обавезног здравственог осигурања у Републици Србији. Проширен је круг лица која се могу укључити у обавезно здравствено осигурање у односу на досадашњу норму, и то пре свега на лица која из одређених разлога не могу да користе права из здравственог осигурања на основу већ закључених билатералних уговора са одређеном земљом. Наиме, у одређеним случајевима лица која долазе из земаља у којима остварују право на пензију или друга права по основу којих стичу својство осигураника, не могу да започну са коришћењем здравственог осигурања на основу билатералног споразума с обзиром на чињеницу да још увек нису регулисали одређене имовинско-правне или друге односе у тој држави.

ЗАМЕНИК ПРЕДСЕДНИКА

Мр. др прим. Љубица Мрдаковић Тодоровић